IVL บวก 2.12% รับข่าวดีปิดดีลซื้อ 3 บริษัทโบรกฯฟันธงกำไรปีนี้ออลไทม์ไฮ 2.66 หมื่นลบ.
IVL บวก 2.12% รับข่าวดีปิดดีลซื้อ 3 บริษัทโบรกฯฟันธงกำไรปีนี้ออลไทม์ไฮ 2.66 หมื่นลบ. โดยราคาปิดตลาดภาคเช้า อยู่ที่ระดับ 60.25 บาท บวก 1.25 หรือ 2.12% ด้วยมูลค่าซื้อขาย 1.59 พันล้านบาท
20 ก.ย. 2561

ผู้สื่อข่าวรายงานว่า บริษัท อินโดรามา เวนเจอร์ส จำกัด (มหาชน) หรือ IVL ราคาปิดตลาดภาคเช้า อยู่ที่ระดับ 60.25 บาท บวก 1.25 หรือ 2.12% ด้วยมูลค่าซื้อขาย 1.59 พันล้านบาท หลังรับข่าวดี ปิดดีลซื้อ 3 บริษัท โบรกฯ ฟันธงปีนี้กำไรสุทธิออลไทม์ไฮ 2.66 หมื่นล้านบาท

 
โดยราคาหุ้นที่ปรับตัวขึ้นในวันนี้ สืบเนื่องจากรายงานข่าวที่ผู้บริหาร เปิดเผยว่า ช่วงไตรมาส 3 บริษัทเตรียมปิดดีลซื้อกิจการขนาดใหญ่ 3 แห่ง มูลค่าไม่เกิน 800 ล้านเหรียญสหรัฐ หรือ 25,912 ล้านบาท โดยบริษัทมีกระแสเงินสดอยู่ที่ระดับ 3 หมื่นล้านบาท จึงสามารถรองรับแผนขยายธุรกิจในอนาคตได้ ขณะที่แนวโน้มธุรกิจในไตรมาส 3 ดีขึ้นต่อเนื่อง จากราคาผลิตภัณฑ์ PET-PTA-พาราไซลีนพุ่ง 20% หนุน EBITDA ปีนี้เติบโตกว่า 12%
 
ด้าน บล.เคจีไอ ได้กำหนดคำแนะนำ “Outperform” หุ้น IVL และปรับราคางวดครึ่งแรกปี 2562 ที่ระดับ 77 บาท จากเดิม 70 บาทต่อหุ้น โดยคาดการกำไรสุทธิปี 61 ไว้ที่ 2.66 หมื่นล้านบาท พร้อมกับคาดการกำไรสุทธิในไตรมาส 3/2561 จะเติบโตเป็น 6.9 พันล้านบาท เพิ่มขึ้น 97% จากช่วงเดียวกันของปีก่อน
สำหรับโรงงานทั้ง 3 แห่ง ได้แก่ โรงงาน Kordarna (IVL ถือหุ้น 100%) เป็นผู้ผลิตสิ่งทอสำหรับยางในรถยนต์และสิ่งทอทางเทคนิครายใหญ่ที่สุดในทวีปยุโรป มีโรงงานผลิตในเช็กและสโลวัก มีกำลังผลิตรวม 5.7 หมื่นตันต่อปี, โรงงาน Corpus Christi ปัจจุบันอยู่ระหว่างก่อสร้างโรงงานจะมีกำลังผลิต PET ที่ 1.1 ล้านตันต่อปี และ PTA ที่ 1.3 ล้านตันต่อปี โดยโรงงานนี้ถือเป็นโรงงานผลิต PTA และ PET แบบบูรณาการในแนวดิ่ง (Vertically Integrated) ที่ใหญ่ที่สุดในโลก และเป็นโรงงานผลิต PTA ใหญ่ที่สุดในทวีปอเมริกา
ส่วนโรงงาน DuPont Teijin (IVL ถือหุ้น 100%) อยู่ในกลุ่มผู้ผลิตผลิตภัณฑ์ที่มีมูลค่าเพิ่ม (HVA) และใช้เป็นวัสดุพิเศษ มีโรงผลิต 8 แห่ง ในสหรัฐฯ ยุโรป และจีน มีกำลังการผลิตฟิล์มและวัสดุโพลิเมอร์รวม 2.77 แสนตันต่อปี